Maria Mohn

Maria Mohn Pettersen (født 29. mai 1983) er en norsk musiker, pianist, sanger, lærer og låtskriver.

Hun platedebuterte som soloartist i 2010 med albumet Bli med meg.

Familie 
Maria Mohn Pettersen er gift med saksofonisten og kapellmesteren Ole-Henrik Mohn Pettersen.

Utdannelse 
Hun er utdannet sanger og pedagog ved Norges musikkhøgskole i Oslo.

Karriere 
Mohn startet å synge med sin far i band som 10-åring, og visste tidlig at hun ville bli artist. Hun gikk musikklinja i Moss og var fast bestemt på å bli operasanger. Utenom studiene jobber hun mye med pop, soul og jazzsang, i tillegg til å være vokalist i mange partyband. Hun var også med i Det Norske Solistkor – et av Norges ledende kor med mange prestisjetunge oppdrag – samt i den prisbelønnede vokalgruppa Pust. Med Pust ble hun nominert til Spellemannprisen 2007 for gruppas debutplate Femkant.

I 2011 deltok hun i sesong 6 av TV2s sangkonkurranse Idol.

Siden 2007 har hun skrevet popmusikk. I 2008 var hun en av deltagerne i fjernsynsprogrammet Hitmakers på TVNorge.

Et samarbeid med Torbjørn A. Raae i Tretopp Studio resulterte høsten 2010 i debutplaten Bli med meg. Fredrikstad Blads anmelder var svært begeistret for utgivelsen, og skrev blant annet at «Mohn, som er skolert sanger, har enorm kontroll over sin klare og uttrykksfulle stemme, men stiller den aldri ut. I stedet får hun det kompliserte til å høres upretensiøst ut, og synger og forteller på en måte som gjør deg nysgjerrig og spisser ørene. «Bli med meg» er en imponerende, vakker og engasjerende debut – hvor kun den siste kunstneriske x-faktoren mangler på full pott.»Mohn debuterte som skuespiller sommeren 2010, da hun hadde en rolle i oppsetningen Bak vollene på Kongsten Fort i Fredrikstad. Oppsetningen som sådan fikk en lunken mottagelse, men Fredrikstad Blad mente at Mohn gjorde en strålende skuespillerprestasjon: «Den største overraskelsen var likevel sangartisten Maria Mohn som debuterte som teaterskuespiller på premièrekvelden. Det er så man ikke kan tro det er sant, for med unntak av Erik-André Hvidsten utklasset hun det som var av skuespillerkrefter på scenen.  Gullstrupen fikk ikke synge mange strofene, men demonstrerte desto mer gjennom timing, tilstedeværelse og kroppsspråk at hun også besitter en forbløffende dramatisk og komisk begavelse.» Året etter gestaltet hun rollen som Elsebeth i Byoperetten - det hendte i den gamle by på samme scene.

Høsten 2010 utga hun sin første singel, som bar tittelen Et bedre sted. Denne singelen fikk også sin egen musikkvideo.

Høsten 2011 var hun på nytt en av deltagerne i sangkonkurransen Idol på TV2, og endte denne gangen på sjetteplass.

Sommeren 2012 innledet hun et samarbeid med sangeren Henning Stranden. Duoen opptrådte med forestillingen Mysteriet vårs - en musikalsk huskestue. Mohn og Stranden laget senere samme år juleforestillingen «Nå er'e jul(ing) igjen!» og fikk positiv omtale i lokalpressen. Sommeren 2013 opptrådte de med Hans-Petter Moen og Kim Wifladt (fra bandene Cheezy Keys og Skrimmel Skrammel) i forestillingen «Showboys - med Maria Mohn».

Sommeren 2013 ga Mohn ut sin andre soloplate, Today's a yesterday tomorrow, som fikk en 29.-plass på VG-lista. Høsten 2013 startet Mohn et samarbeid med Tommy Steine, og ble hans makker i forestillingen Latterlig Livredd.

Våren 2014 ga Mohn ut singelen Love comes first. Samme sommer sang hun sin egen komposisjon Håp på en konsert i Regjeringskvartalet til minne om ofrene for terrorhandlingene 22. juli 2011. Julen 2014 hadde Mohn et solo-show med musikalsk standup, «Maria, Magda og Lena».

Fra høsten 2017 arbeider hun som timelærer i sang ved Kulturskolen i Fredrikstad kommune.

18.januar 2020 sang Maria Mohn duetten "Fool for love" sammen med Kim Wigaard i Melodi Grand Prix 2020. Sangen gikk videre til gullduellen, men tapte der for Rein Alexander og sangen "One Last Time".

I 2022 deltok Maria Mohn i Melodi Grand Prix 2022 med sangen "Fly". Hun deltok i Delfinale 4 5.februar og tapte for "Made of Glass" med Sofie Fjellvang i gullduellen, men ble stemt inn til Sistesjansen 12.februar hvor hun vant og tok seg til finale. I finalen røk sangen ut før Sistesjansen del 2.

Diskografi

Soloalbum 
 Bli med meg, daWorks (2010)
 Today's a Yesterday Tomorrow, daWorks (2013)

Solosingler 
 Boble, daWorks (2010)
 Et bedre sted, daWorks (2010)
 Dråpe, daWorks (2010)
 Viva la Vida (2011)
 Take on Me (2011)
 The Winner Takes It All (2011)
 Bedtime Story', daWorks (2012)
 In Her Shoes, daWorks (2013)
 Happy Song, daWorks (2013)
 Love Comes First, daWorks (2014)
 Neste år, daWorks (2014)

 Andre deltagelser 
 Pust: Femkant (2007)
 Diverse artister: Sanger til trøst og glede 1 (2011)
 Diverse artister: Sanger til trøst og glede 2 (2011)
 Diverse artister: Sanger til trøst og glede 3 (2011)
 Diverse artister: Sanger til trøst og glede 4'' (2011)

Referanser

Eksterne lenker 
 
 

Norske pianister
Norske låtskrivere
Norske sangere
Norske Idol-deltakere
Deltakere i Melodi Grand Prix 2020
Deltakere i Melodi Grand Prix 2022
Norske pedagoger